สรุปมหากาพย์ GameStop หุ้น 8 เด้ง ใน 8 วัน ที่พลังรายย่อยเว็บบอร์ด ทำให้กองทุนยักษ์ต้องล้ม
GameStop เป็นบริษัทร้านขายเกมใหญ่สุดในโลก แต่หลังจากนั้น ธุรกิจก็เปลี่ยนไป เพราะเดี๋ยวนี้ไม่มีใครซื้อแผ่นเกม ทำให้ไม่มีใครเดินเข้าร้านนี้ ด้วยเหตุผลเหล่านี้ กองทุนส่วนใหญ่บอกว่าบริษัทนี้ต้องเจ๊งแน่ๆ เลยเข้าทำการชอร์ตเซล หรือแปลว่ายืมหุ้นของคนที่ถืออยู่มาขาย
27 ม.ค. 2564

สรุปมหากาพย์ GameStop หุ้น 8 เด้ง ใน 8 วัน ที่พลังรายย่อยเว็บบอร์ด ทำให้กองทุนยักษ์ต้องล้ม
-Elon Musk ยังต้องออกมาทวิตบอกว่า GameStonk!!
-GameStop เป็นบริษัทร้านขายเกมใหญ่สุดในโลกซึ่งเคยมีมูลค่าบริษัทสูงถึง 150,000 ล้านบาทในปี 2013
-แต่หลังจากนั้น ธุรกิจก็เปลี่ยนไป เพราะเดี๋ยวนี้ไม่มีใครซื้อแผ่นเกม ทำให้ไม่มีใครเดินเข้าร้านนี้
-เครื่องเกมรุ่นใหม่ๆ ก็จะพัฒนาระบบให้รองรับการดาวน์โหลดเกมผ่านออนไลน์ได้
-ด้วยเหตุผลเหล่านี้ กองทุนส่วนใหญ่บอกว่าบริษัทนี้ต้องเจ๊งแน่ๆ เลยเข้าทำการชอร์ตเซล หรือแปลว่ายืมหุ้นของคนที่ถืออยู่มาขาย
-การชอร์ตเซลจะได้กำไรก็ต่อเมื่อ ราคาหุ้นลง แล้วคนที่ชอร์ตเซลซื้อหุ้นกลับในราคาที่ถูกกว่า โดยส่วนต่างระหว่างราคาขาย และราคาซื้อกลับคือ "กำไร"
-แต่ถ้าเรื่องเป็นตรงกันข้าม คือ หุ้นขึ้นไปเรื่อยๆ คนชอร์ตเซลก็จะขาดทุน
-เรื่องมันเด็ดตรงที่ หุ้นของ GameStop เป็นหุ้นที่มีแต่คนเกลียด และแช่งให้เจ๊ง แปลว่ามีแต่ชอร์ตเซลกันเต็มไปหมด
-ดังนั้นมันก็จะเหลือหุ้นที่ไม่ได้ถูกชอร์ตเซลอยู่น้อยมาก ทำให้ถ้าใครคุมจำนวนหุ้นที่เหลืออยู่ได้ ก็แปลว่าอาจมีอำนาจควบคุมตลาดได้
-เรื่องนี้มันก็คล้ายๆกับ Free Float ที่เหลือน้อยทำให้หุ้น Delta ของตลาดหุ้นไทย พุ่งขึ้นจนกลายเป็นบริษัทที่มีมูลค่ามากสุดเป็นอันดับ 3 ของตลาดหุ้นไทย
-แต่สำหรับ GameStop มันแปลกประหลาดตรงที่คนที่ช่วยกันดันหุ้นนี้ กลับเป็นนักลงทุนรายย่อยที่อยู่ในเวบบอร์ดที่ชื่อว่า Reddit
-ใน Reddit จะมีห้องหุ้นไว้ให้พูดคุยกัน ซึ่งหุ้นตัวนี้ได้เริ่มต้นกลายเป็นกระแสในโลก Reddit และทำให้นักลงทุนรายย่อยหลายๆคนซื้อตามกัน
-ผลปรากฏว่าหุ้นมันก็ขึ้นมาเรื่อยๆ พวกคนที่เคยชอร์ตเซลก็พากันขาดทุนมากขึ้นเรื่อยๆ
-นักลงทุนสถาบันที่ชอร์ตเซลบางราย เช่น Citron Research ก็ออกมาบอกว่าธุรกิจแบบนี้ยังไงก็ต้องเจ๊ง ราคาจะร่วงลงไปที่เก่า
-แต่ผลปรากฏว่าพลังของผู้คนในเวบบอร์ดพากันรุมโจมตีสถาบันนี้ ด้วยการแฮกทวิตเตอร์ แฮกเว็บไซต์ หรือแม้กระทั่งขู่ทำร้ายครอบครัวของพนักงานในสถาบัน จนทำให้ Citron ต้องออกแถลงการณ์ว่าเพื่อความปลอดภัยของครอบครัวคนในองค์กร จะเลิกว่าร้ายหุ้นตัวนี้
-หลังจากนั้น หุ้น GameStop ก็ขึ้น ขึ้น ขึ้น แล้วก็ขึ้น จากราคา 40 ดอลลาร์สหรัฐ เป็น 320 ดอลลาร์สหรัฐ หรือเพิ่มขึ้นถึง 8 เท่า ในเวลาเพียง 8 วัน
ทำไมหุ้นถึงขึ้นได้ขนาดนี้?
-คนที่ชอร์ตเซล ส่วนใหญ่จะเป็นกองทุน Hedge Fund ซึ่งมีวินัยในการป้องกันความเสี่ยง เช่นพวกเขาจะตั้งกฎว่าขาดทุนเท่าไร จะต้องตัดขาดทุนทันที
-การตัดขาดทุนก็หมายความว่า ก็จะต้องปิดสถานะชอร์ต ซึ่งก็คือการซื้อหุ้นกลับคืนจากตลาด
-พอเรื่องเป็นแบบนี้ก็เลยเกิดเป็นปฏิกิริยาลูกโซ่ ที่พอรายหนึ่งต้องซื้อหุ้นคืน ทำให้ราคาสูงขึ้น พอราคาสูงขึ้น มันก็จะไปกระทบอีกรายที่ต้องตัดขาดทุนในระดับต่อมา
-ว่ากันว่ามีหลายกองทุนที่ต้องปิดตัวลงเพราะเหตุการณ์นี้ และมูลค่าที่คนชอร์ตเซลขาดทุนรวมกันทั้งหมดสูงถึง 150,000 ล้านบาท
-ปิดท้ายด้วยข้อมูลที่ทำให้เราต้องจำฝังใจ ตอนนี้ GameStop มีมูลค่าบริษัท 600,000 ล้านบาท ซึ่งเป็น 4 เท่าของ มูลค่าบริษัทนี้เมื่อ 7 ปีที่แล้วที่เป็นยุครุ่งเรืองถึงขีดสุดของบริษัทนี้
-ถ้าจะบอกว่าโลกการลงทุนคือ โลกของเหตุผลล้วนๆ อย่างน้อยก็คงใช้ไม่ได้กับ ฝูงชนในเว็บบอร์ด Reddit ตอนนี้..
References